Aníbal Vázquez malpenes  lleva un mes al frente del Conceyu de Mieres, nun momentu que pue que nun sía'l meyor no que se refier a la situación económica local. Sicasí, Vázquez ta convencíu de que con «trabayu y ilusión» van ser quién a salir d'esta complicada coxuntura. Y como primera midida y, pa dar exemplu, acaba renunciar al so salariu como alcalde.    Namás lleva un mes n'alcaldía pero, ¿cómo ta siendo la esperiencia?  Bono, la situación del Conceyu de Mieres tamos viéndola con preocupación  porque ye complicada, pero nun hai nada que nun tenga igua, como too. Tenemos una situación difícil, como supongo que la tienen munchos Conceyos, anque con trabayu y ilusión -que d'eso nun nos falta- too se pue solucionar y vamos salir d'ella trabayando duramente. Vamos facer unos presupuestos mui restrictivos y dexando al marxe milongues y gastos superfluos. Tenemos un marxe de maniobra de cuatro años pa dir sacando al Conceyu d'esta situación que tien no económico. Otra manera, si usté me pregunta pola mio  propia esperiencia, tengo que dici-y que ye una etapa de la mio vida ilusionante porque ye otra realidá diferente a lo que yo tuvi viviendo a lo llargo d'estos años nos que facía otru tipu de coses, bien nel sindicatu, o bien n'otros sitios. Y digo-y que ye ilusionante porque vamos ver si somos quién a superar estos retos tán importantes que tenemos. Los ciudadanía de Mieres ye consciente de la situación qu'hai y, nesi sentíu, ún ta tranquilu porque ente toos vamos sacar esto alantre.    La política económica ye una de les coses fundamentales agora nesti Conceyu y usté acaba renunciar al so salariu d'alcalde.  Efectivamente, nosotros cuando falamos d'austeridá facémoslo nun sentíu ampliu y nun pue ser pa un momentu, tien que ser pa siempre. Anque tuvieramos una situación meyor, hai que ser austeros porque eso va permitite facer más coses. Con esta midida vamos aforrar 190.000 euros al añu. Hai quien pue dicir que ye dalgo populista, pero esa persona si tuviera la ocasión de  cobrar 62.000 euros, a ver si renunciaba a ello y facía populismu. Renunciar al sueldu ye de sentíu común.    ¿Per ónde va dir la política llingüística en Mieres?  De mano, los pueblos nun pueden olvidar la cultura y l'asturianu ye la nuesra cultura y nun podemos dexala como si tuviera nun escaparate. Hai qu'apostar pol asturianu, anque tamién-y voi dicir que nun toi d'alcuerdu con apartar l'idioma del Estáu pa poner el nuestru namás, eso me parez una barbaridá. Pero, al empar,  toi a favor del so caltenimientu y queremos que cuanta más xente lu use y lu conoza meyor. Saber inglés y chinu, ta mui bien, ¿por qué non? pero hai que saber el to idioma maternu y usalu. Y usté sabe que siempre que se pueda dar un pasu IX va tar ehí.    Pues lleer la entrevista completa na edición impresa de LES NOTICIES.